Papersnake/gushiwen huggingface dataset:
送绍兴叶帅改当涂
徐元杰（宋代）

人言禹会即当涂，上曰芜湖抵鉴湖。
姑少副公求去尔，匪伊有诏盍归乎。
知心霜月浑无滓，回首春风定与俱。
慙愧蓬莱宾客后，愿言陪侍入天衢。
山居杂诗九十首
曹勋（宋代）

地水与火风，四大各一性。
和合乃养形，损增则成病。
圆觉著于品，岐伯峻其证。
君子知其言，穷理宜至命。
江城梅花引 其三 月下水边梅影
杨慎（明代）

断角残钟半掩门。谁招雪魄与冰魂。罗浮梦里更三点，花信风前第一番。

溪绿净，月黄昏。留连檀板共金樽。袜尘波底香难赛，轸粟灯前玉易皴。
竹园三首
白玉蟾（宋代）

自笑园丁职事新，一春风雨为供申。
笋如滕薛皆争长，瓜似朱陈已结亲。
洞仙歌 下茅乡看桃花，课有拟卜居者
陈洵（清代）

千村荆杞，待看春何处。一笑相逢去无语。爱东皋数亩栽点桑逢，花更好、只合将家且住。

对花三叹息，开谢无端，过眼红芳竟谁主。未要似仙源，流水东风，人间事、年年来去。

但唤取、娇莺与流连，便不是比邻，也成知故。
幽兰
文彦博（宋代）

燕姞梦魂唯是见，谢家庭户本来多。好将绿叶亲芳穗，莫把清芬借败荷。

避世已为骚客佩，绕梁还入郢人歌。虽然九畹能香国，不奈三秋鹈鴂何。
晨登云际阁
朱熹（宋代）

晨起踏僧阁，徙倚望平郊。攒峦夏云晓，苍茫林影交。

暂释川途念，憩此烟云巢。聊欲托僧宇，岁晏结蓬茅。
送张氏家姊至丹阳早别
刘敞（宋代）

旷野凉气早，八月风已寒。遥云结层阴，白云被芳兰。

徬徨步高隰，怵惕伤肺肝。奈何远别离，涕下若波澜。
次韵小阁
陈造（宋代）

闻道委蛇地，金虬自炷香。
心虽便静默，时恐后骞翔。
物外贮春色，人间占夜乐。
定谁传句法，俗骨点玄霜。
和后村喜大渊至二首 其二
林希逸（宋代）

问疾维摩本不任，招延多谢屡挥金。伏波床下容松拜，康节窝挥为客吟。

新语粲花空把玩，旧游煨芋阻追寻。老惭筋力难为礼，南北相望只嗣音。
偈七首
释道颜（宋代）

一滴滴水，一滴滴冻。
天寒人寒，风动幡动。
云门扇子勃跳上三风三天，筑著帝释鼻孔。
东海鲤鱼打一棒，雨似盆倾，
不出诸人风二时中寻常受用。
读何斯举黄州秋居杂咏次其韵
陆游（宋代）

少年去国时，不忍轻出昼；晚归补省郎，但觉惭列宿。
人岂不自揣，幸矣老云岫；知止讵敢希，要且避嘲诟。
谁将有限身，遗臭古今宙？人诛虽或逃，阴阳将汝寇。
送冒嵩少赴官南吏部 其一
倪元璐（明代）

一官如算子，下上从人心。水母矐虾目，山公趋竹林。

六朝聊吊古，半壁足撑今。慎弗叹李蔡，俱能辨沈任。
和颜长官百咏 其五 农桑
朱继芳（宋代）

头白村翁尚把锄，瓶中那复斗升储。午餐减与饥乌食，却愧家人问有馀。
古风其四十二
李白（唐代）

摇裔双白鸥。
鸣飞沧江流。
宜与海人狎。
岂伊云鹤俦。
寄形宿沙月。
沿芳戏春洲。
吾亦洗心者。
忘机从尔游。
上元放二雉
司空图（唐代）

婴网虽皆困，搴笼喜共归。无心期尔报，相见莫惊飞。
自题三十八岁小照 其一
郑孝胥（清代）

万事惭强聒，中年偏寡欢。养精勤闭目，留待老来看。
夜雨二首 其二
朱熹（宋代）

故山风雪深寒夜，只有梅花独自香。此日无人问消息，不应憔悴损年芳。
神静师院
韦应物（唐代）

青苔幽巷遍，新林露气微。经声在深竹，高斋独掩扉。

憩树爱岚岭，听禽悦朝晖。方耽静中趣，自与尘事违。
白云间上人度夏
虞集（宋代）

白云长傍太湖飞，忽向西江度钓矶。彭泽小龙邀共饭，湖阳迁钓忆留衣。

笋因春雨朝朝吃，橘待秋霜颗颗肥。我自本名无所住，经函松下共柴扉。
答何尉二首
钱时（宋代）

明时麟凤在郊邱，南北东西取次游。
诗向足山楼上出，无诗千万莫登楼。
病起和徐处士并寄致轩二首
释道璨（宋代）

卧闻开到碧桃花，病起情怀属自家。
报到春风无可得，呼童洗鼎煮新茶。
玉楼春（青墩僧舍作）
陈与义（宋代）

山人本合居岩岭。聊问支郎分半境。残年藜杖与纶巾，八尺庭中时弄影。

呼儿汲水添茶鼎。甘胜吴山山下井。一瓯清露一炉云，偏觉平生今日永。
秋夕遣兴次愿公韵
释古易（明代）

颇得幽栖趣，看山拥敝裘。寒潭初过雁，红叶欲遮楼。

云水自为适，烟霞又入秋。与君深夜里，清思共悠悠。
金莲花歌
靳荣藩（清代）

龙门边外缘陂陀，芙蓉菡萏交枝柯。妍如重台滴早露，洁如百子凌清波。

脆如并头晓日映，正如千叶春风和。却看黄中通理吉，才知不是寻常荷。

忆昔金源绍耶律，行宫帐殿俱嵯峨。肇锡嘉名曷里改，金枝玉叶原非讹。

莲曲新翻白羽起，莲杯既醉朱颜酡。遂令此花得所遇，史臣载笔为编摩。

五百年来岸谷异，祇随塞草缘山阿。退之无繇咏玉井，子安不复谣黄螺。

夙闻五台此花盛，裕之游赏曾吟哦。曷为塞垣竟寂寞，春风秋雨长蹉跎。

讵比为镫送子直，奚知作烛随东坡。名花如旧世代远，田父樵子相诋诃。

我谓赏花纪史册，已留名字辉羲娥。汗青缃绿自可贵，纷纷赋颂何足多。

愿以此诗为花慰，见者应复来游歌。名花闻之似解语，风前摇曳常娑娑。
成都暮雨秋
戎昱（唐代）

九月龟城暮，愁人闭草堂。地卑多雨润，天暖少秋霜。

纵欲倾新酒，其如忆故乡。不知更漏意，惟向客边长。
题法华山天衣寺
曾会（宋代）

十里湖光十里松，松阴路到十高峰。
窗看渡口随湖月，楼听云门度岭钟。
梁帝钵含山雨润，普贤台鏁藓花重。
谁人的是忘机子，香稻寒蔬养瘦容。
金丹诗诀 其六十二
陈楠（宋代）

五行四象外边寻，只在当人一寸心。运用阴阳成妙道，直教瓦砾尽成金。
进无止
释月涧（宋代）

灼然大道如大海，浩无涯涘深无底。摐摐万有资之生，生生不已由兹始。

饮者大小随所量，随量满足皆厌喜。有人直欲探其源，得其源矣进无止。

若从涓滴识全潮，方信万波元一水。
送崔夷甫员外和蕃
李嘉祐（唐代）

君过湟中去，寻源未是赊。经春逢白草，尽日度黄沙。

双节行为伴，孤烽到似家。和戎非用武，不学李轻车。
蕃舣舟湘西之明夕郑仲理吴德夫周伯寿黎季成共置酒于书院阁下追饯者邢广声王衡甫时戊申仲秋七日
赵蕃（宋代）

已别还重送，情亲独数君。赠诗难卒和，别酒易成醺。

渺渺江山恨，飘飘鸿雁群。不忘相博约，未可间知闻。
送郑待制闳中归闽
孙升（宋代）

清晓都门祖帐开，路人相与欢贤哉。
流尘几翳看山眼，落日休贤别酒杯。
何待诸生留北阙，自存遗直在东台。
连江四老嗟谁在，白首今朝只独来。
唐明堂乐章。商音
武则天（唐代）

律中夷则，序应收成。功宣建武，义表惟明。

爰申礼奠，庶展翘诚。九秋是式，百谷斯盈。
弃屣有感
廖行之（宋代）

蹈遍关山日几西，周旋步武镇相依。
居贫原宪履长决，战罢吴相屦不归。
已类惫靴无复召，空慙释屩顿成非。
尘劳弃屣今何有，纵尔双凫自在飞。
摄山栖霞寺山房夜坐简徐祭酒周尚书并同
江总（南北朝）

澡身事珠戒，非是学金丹。月磴时横枕，云崖宿解鞍。

梵宇调心易，禅庭数息难。石涧水流静，山窗叶去寒。

君思北阙驾，我惜东都冠。翻愁夜钟尽，同志不盘桓。
和旻道人见寄
徐铉（宋代）

戎服非吾事，华缨寄此身。
谬为金马客，本是钓乡人。
引领梁园雪，扬鞭辇路尘。
知师亦多病，拥褐侍阳春。
题秋海棠
吴希鄂（清代）

银筝切切语霜天，深院无人夜似年。风露中宵冷罗袜，秋魂如素月如烟。
临江仙
陈曾寿（清代）

明月寺前明月夜，依然月色如银。明明明月是前身。

回头成一银，清冷几千春。

照彻大千清似水，也曾照彻微尘。莫将圆相换眉颦。

人间三五夜，误了镜中人。
钓台怀古
刘驾（唐代）

澄流可濯缨，严子但垂纶。孤坐九层石，远笑清渭滨。

潜龙飞上天，四海岂无云。清气不零雨，安使洗尘氛。

我来吟高风，仿佛见斯人。江月尚皎皎，江石亦磷磷。

如何台下路，明日又迷津。
感寓四首
戴复古（宋代）

夜雨挟西风，摵摵撼庭树。
浮生堪几秋，青鬓忽已素。
铅刀刲九牛，策蹇望长路。
所操莽无奇，自好徒自误。
改弦调新声，履道易故步。
收功在桑榆，其敢怨迟莫。
陈太平挽诗 其一
韩淲（宋代）

相业冰溪望，明公实妙年。方看回旧观，乃复閟新阡。

才学时争美，声华士更传。发扬文正谥，尤动九重天。
游兰亭觅王右军辈四十君流觞处一首
黄省曾（明代）

晋家上巳修禊筵，高会兰亭曲水边。流觞取醉惜红日，四十一水情快然。

长湖高岭各游目，寄傲林丘成好篇。当时俯仰巳陈迹，一日潇洒今千年。

镜湖五月开紫莲，寻幽独扣清风舷。泠泠万籁吹远天，青山碧水争蜿蜒。

云中飞盖弄芳霭，柳下携壶坐绿烟。行行披草拂残碣，寂寂看花怀昔贤。

石桥东跨古流水，酌之聊以怡心颜。归来明月待兰渚，照我知章酣醉眠。
哓莺
田锡（宋代）

春宵已阑更点急，烟柳蒙蒙露花溼。
画堂深邃楼阁寒，碧纱窗中月华入。
早莺百啭催朝阳，簧言绮语何铿锵。
云飞雨散梦初破，闻时满枕梨花香。
声宛转，十三弦高指拨软。
宫喉徵舌多改变，圆於珠，
细於线。韵玲珑，
湘纪调瑟烟霭中。珠缨宝玦遽相触，
东风细响修篁丛。或织柔兮同彩缕，
绣得际，菊花毛衣金作袂。
一片苏张俊辩心，长与春皇巧游说。
西余秋晚
周密（宋代）

丰年鸡犬饱，斜日闭柴荆。父祖自三代，耕桑了一生。

病梨山蚁聚，落叶野禽惊。喜客来城市，新蔬荐早粳。
初到郡斋三首
宋祁（宋代）

暂解枢机任，来从海上閒。
浮云富贵外，一马是非间。
月衮生潮浦，风香堕桂山。
苍生虽击望，要作冶城还。
玉胡蝶花
李覯（宋代）

胡蝶生来只爱花，春工描样作奇葩。
庄周有梦何曾觉，冰雪肌肤落几家。
寄洪复翁
方一夔（宋代）

月色横窗涌烂银，空房独卧悄无邻。五更记梦浑无数，半是还家半故人。
寄徐清溪
卫宗武（宋代）

清溪溪上山，九山山下水。
山水遥相望，美人隔千里。
飞鸿来远音，老鹤喜得类。
望履杳无从，岂或尼而止。
采兰以为赠，折梅以为寄。
芳馨匪常存，怀想恶能已。
吾衰年几何，岁月犹川逝。
理奥欠析微，书囊未穷底。
古杭可苇航，溪流迅如驶。
虽爽菊秋期，花时更清美。
寄题蒲传正学士阆中藏书阁
苏辙（宋代）

朱栏碧瓦照山隈，竹简牙签次第开。
读破文章随意得，学成富贵逼身来。
诗书教子真田宅，金玉传家定粪灰。
更把遗编观得失，君家旧物岂须猜。
白水诗
佚名（先秦）

浩浩白水。鯈鯈之鱼。
君来召我。我将安居。
国家未立。从我焉如。
东湖诗
李廌（宋代）

翠荇弄水时出没，紫蓴浸滑涎蜿蜒。
川光遥接行潦前，野气空蜿浮寒烟。
常思郢客解刺舡，岂解乘槎上青天。
又思吾儿能测渊，岂能夺得骊颔蠙。
上升却回复入海，只恐澄海为桑田。
小酌
杨万里（宋代）

酒入春逾劲，天寒烛始明。
偶然倾一琖，政尒忽三更。
梅花（二首）
钱澄之（清代）

何处花先放？向南三两村。
未春天似梦，彻夜月无言。
且喜昏鸦散，毋嫌翠羽喧。
众芳久寂寞，赖汝照乾坤。

离离压残雪，脉脉照溪滨。
一任夜五月，何妨天不春！
芳华凭俗赏，风味与谁亲？
只觉闭门后，徘徊似有人。
北窗试笔
陆游（宋代）

老来日月速，去若弦上箭；方看出土牛，已复送巢燕。
清晨觅缣衣，正午废纨扇。
北窗小雨余，盆山郁葱蒨。
病体为之轻，一笑玩笔砚。
虽无颜柳工，挥洒亦忘倦。
纸穷墨渐燥，蛇蚖争入卷。
属儿善藏之，勿遣俗子见。
领客赏梅
吴芾（宋代）

只拟花开把酒杯，南枝忽递暗香来。
径须领客同清赏，莫待城头吹落梅。
可道人影赞
袁宏道（明代）

生既将不来，灭岂将得去。欲识师真身，问取阶前树。

手中枯木枝，脚下芒草屦。面皱而神清，是师苦心处。
暮行江上
赵汝鐩（宋代）

江天诗眼阔，沙岸暮扶藜。
风怒来帆卸，林昏宿鸟迷。
问鱼前港有，沽酒小童携。
夜客留同饮，添杯翦韭畦。
生查子 见梅花
王质（宋代）

见汝小溪湾，修竹连疏影。林杪动风声，惊下毵毵粉。

见汝大江郊，高浪摇枯本。飞雪密封枝，直到斜阳醒。
和袁起岩郎中投赠七字二首
杨万里（宋代）

道场山下弄山泉，餐菊纫兰万物先。
送眼飞鸿高四海，补天健笔震三川。
池塘碧草回春梦，衣钵黄梅肯夜传。
雨不饶人有新句，怨渠未许见全篇。
送友人赴省试
刘宰（宋代）

月满千门夜未央，忆陪多士凑文场。
露将寒透银袍冷，兴与秋来笔力刚。
十载转头成昨梦，一身为客尚他乡。
为言桂苑聊镳客，要折高枝压从芳。
咏兰
赵以夫（宋代）

一朵俄生几案光，尚如逸士气昂藏。秋风试与平章看，何似当时林下香。
登科 其一
韦骧（宋代）

先世曾誇尺五天，后来苗裔独萧然。可怜三十三年内，科第唯吾父子传。
句
杨粹中（宋代）

山犹连蜀道，人已作秦音。
和题李公麟阳关图二首
苏颂（宋代）

渭城凄咽不堪听，曾送征人万里行。
今日玉关长不闭，谁将旧曲变新声。
藕花亭杂咏为梁浮山中书 其八
霍与瑕（明代）

水镜彻层霄，渔舠泛阔寥。避花收短棹，按节度长箫。

越唱翻淘浪，吴讴杂采樵。主人能饮客，拚不睡今宵。
送监军李判官
韩翃（唐代）

上客佩双剑，东城喜再游。旧从张博望，新事郑长秋。

踏水回金勒，看风试锦裘。知君不久住，汉将扫旄头。
秋桂
史弥忠（宋代）

庭前高挺碧玉树，秋日奈兹风露何。
两度开花君莫问，为渠天近得香多。
出镇口止见小峰
陆文圭（元代）

镇东小峰独无侣，中峰徐来顾其弟。
大峰偃蹇背面去，似嫌俗其不与语。
无奈我行节节高，山欲藏身恐无所。
哭谭户录二首
刘克庄（宋代）

胸次有千年，囊中乏一钱。
客来临旅殡，官为雇归船。
通德梳新髻，童乌拾旧编。
伤心邻巷里，废宅锁塞烟。
送王谏议任东都居守
钱起（唐代）

车徒凤掖东，去去洛阳宫。暂以青蒲隔，还看紫禁同。

经过乘雨露，潇洒出鸳鸿。官署名台下，云山旧苑中。

暮天双阙静，秋月九重空。且喜成周地，诗人播国风。
送崇己闍梨归天台
释重顯（宋代）

石桥云瀑冷相侵，藓径萝龛入更深。
却羡搘筇远归去，半千尊者是知音。
送姚司法归吴
王昌龄（唐代）

吴掾留觞楚郡心，洞庭秋雨海门阴。

但令意远扁舟近，不道沧江百丈深。
次韵李子长
李瑜（明代）

欲寻酒处结生涯，安得藤枝引病骸。栗里对花皆逸事，醉乡眠病亦无怀。

影临秋水疑乌帽，足入云山信短鞋。起倒惟公深有意，不知何处是瑶阶。
四偈 随缘行
释德洪（宋代）

此生梦幻，缘业所转。随其所遭，敢择贵贱。眠食既足，馀复何羡。

缘尽则行，无可顾恋。
扇景
俞晖（明代）

数点白鸥远近明，蓼花汀没钓台横。得鱼未惬归舟趣，坐看桐江月渐生。
西山漫兴 其一
周孚先（宋代）

半亩潮田云外陇，一区蔬圃水中洲。蓑衣犁透桃花雨，扣角无人问饭牛。
送赵端行廷对少寓期待之意
薛师石（宋代）

甲科知亦有，难得是家传。
定入中朝局，还支内赐钱。
服青初解褐，班后忽超前。
独谢归廊幕，诗呈第一篇。
思平泉树石杂咏一十首·白鹭鹚
李德裕（唐代）

余心怜白鹭，潭上日相依。拂石疑星落，凌风似雪飞。
碧沙常独立，清景自忘归。所乐惟烟水，徘徊恋钓矶。
五禽言 其三 提壶卢
周紫芝（宋代）

提壶卢，树头劝酒声相呼，劝人沽酒无处沽。太岁何年当在酉，敲门问浆还得酒。

田中黍穗处处黄，瓮头新绿家家有。
寄怀乡园游好五首 其一
宗臣（明代）

浮云日万里，空复滞燕台。朋好宁相负，音书自不来。

吾惭歌凤侣，君等卧龙才。怅望青山里，蔷薇几度开。
重游雁山分得六题·龙鼻水
薛嵎（宋代）

怪极生真想，饥凶祷请勤。
半身鳞甲具，一勺渺瀰分。
应谷声如鬼，飞空石碍云。
精诚随寓在，亦以感通闻。
一萼红·题三峡放舟图
曾廉（清代）

倚斜阳。望黄牛白马，天际正微茫。疏林古木，寒烟蔓草，南去极潇湘。

更谁知、三朝三暮，向黄牛、滩畔数回翔。石峭舟轻，万重山影，晓月苍苍。

见说高唐好梦，尽行云行雨，忙了襄王。脸泛朝霞，眸凝秋水，衣襟又兰芳。

猛回首、巫峰十二，独神女、灵气倍凄怆。一样罗浮翠羽，记载荒唐。
何倅利见许出侍儿袭明用前韵赋诗再和 其二
孙觌（宋代）

锦堂莲烛夜光空，喜笑蝉联绣户中。尘绕梁飞歌白雪，袜凌波户舞回风。

投梭且莫惊狂客，却扇何妨眩醉翁。青鸟殷勤问消息，留髡灭烛许谁同。
送程德孺赴江西
张耒（宋代）

程侯治楚我独知，去时民作婴儿啼。
归来明光见天子，还把一节来江西。
年来屡下宽大诏，赤子未免寒与饥。
恩如忧病政如药，知病无药何由治。
朝廷法度寄吏手，付授得所乃合宜。
事如黑白初易睹，敢以容悦相蒙欺。
此行委寄意不浅，列城数十受指挥。
任官轻外最弊法，省阁无补真何为。
遥知敏手多暇日，不废樽俎环蛾眉。
从君多乞歙州纸，岁晏天禄供吟诗。
有感
董纪（明代）

晨鸡唱罢暮钟鸣，扰扰匆匆役世情。白石安知无日烂，黄河还世有时清。

浮生得失樗蒱局，往事悲欢傀儡棚。让畔终身何损益，从来此地几人耕。
樊川春望
徐坊（清代）

旅食京华两鬓丝，江湖落魄亦堪悲。谈兵忧国人何在，小杜坟连老杜祠。
点绛唇 墨本水仙 读画斋丛书本元草堂诗
滕宾（元代）

缟袂啼香，为谁一滴春心碎。淡黄深翠。不似当时态。东洛缁尘，依旧交情耐。空憔悴。玉人何在。细雨疏烟外。
赈灾 其三
伊秉绶（清代）

鸺鹠叫月江枫殷，忍见白浪来排山。北不开云梯关，东不辟斗排港。

冯夷驱人作螺蚌，丰年饿死海陵仓。有水无土天茫茫。

鬻子负盐过江窜。老兵得之拟城旦。
题县八景 其五 贞山雨霁
张士猷（明代）

云收天欲霁，山色倍增鲜。万壑迎初日，千峰扫淡烟。

龙池深雨后，凤竹耸天边。两腋清风起，翩翩我亦仙。
和厚卿饮西湖时小侄同赴
韩维（宋代）

劳生从宦意多违，常恨交亲会合稀。父子相随今不间，主宾交错暮忘归。

微波稳送兰船度，迟景徐看玉斝飞。尽日清欢犹有憾，无人为唱缕金衣。
颂古一百二十一首
释宗杲（宋代）

移身不移步，移步不移身。
走却金师子，捉得玉麒麟。
暗香 柬竹逸讯荫绿轩前梅花消息
陈维崧（清代）

晓寒正侧。怅今春天气，连朝如墨。郭外小桥，几树红香受寒勒。

墨是风前水畔，有多少、明妆倾国。也伴著、细雨轻烟，零乱翠帘隙。

悽寂。正小极。似十五玉娥，舞困无力。僧楼伎席。记得常年暗香积。

谁料误他花信，偏则惹、粉腮轻湿。问甚日，含笑觑，素英狼籍。
和陶渊明二十首
陈造（宋代）

人生无贤愚，彼是皆梦境。
矻矻迷所求，冥冥睡未醒。
此心方放纷，息念乃要领。
冲风有惊波，揠苗无佳颖。
次韵
葛绍体（宋代）

吟边逡巡风雨催，秋空萧索声隐雷。
老松相应发清响，疑伴吹箫仙子来。
当年作楼远尘务，坊僧执筹工执锯。
爱他栏槛看云山，不肯匆匆下楼去。
戊辰五月西归写怀寄会中诸君子 其一
罗钦顺（明代）

窃禄浑无补，归耕似有名。海鸥迎客下，风苇冒江平。

道在贫堪老，身闲梦亦清。金陵千载地，回首独含情。
十和
刘克庄（宋代）

盛德能容人有技，忮心尤忌士知名。
训狐声厉憎韩子，鹦鹉才高累祢平。
斑特隐君几负局，塞鸿奴辈不烦坑。
客来林下温前话，尚得山翁掩耳惊。
后庭花·石城依旧空江国
孙光宪（五代）

石城依旧空江国，故宫春色。七尺青丝芳草碧，绝世难得。
玉英尺落尽，更何人识？野棠如织，只是教人添怨忆，怅望无极。
水调歌头·年春里
佚名（宋代）

年春里，归去凤凰池上，国号恰新颁。玉立诸郎秀，丹桂看齐樊。
解语花 寒夜自制通草花，感怀而作
左锡嘉（清代）

光阴草草，世界花花，何处幽怀写。数椽鸳瓦，霜华重、课子一灯初灺。

机声轧轧。只赢得、珠泪盈把。谁为怜、生计难抛，剪彩消长夜。

休说寒闺韵雅。甚天然工巧，奚辨真假。叶攒花亚。

檀心苦、宛转细薰兰麝。并刀试乍。并不向、东风轻借。

待卖来、深巷明朝，增洛阳声价。
淳熙三年发皇后册宝十三首 其二
郊庙朝会歌辞（宋代）

卜月惟良，练辰斯臧。臣工在庭，剑佩玱玱。来汝疑丞，明命是将。

有淑其仪，无或怠遑。
题吴景良荷锸图
黄玠（元代）

倚冰为山，击石作火。人生百年，一何琐琐。有酒辄醉，不醉亦可。

来汝僮奴，荷锸随我。
秦皇行
顾炎武（明代）

秦肉六国啖神州，六国之士皆秦雠。
剑一发，亡荆轲，筑再举，诛渐离。
博浪沙中中副车，仓海神人无奈何。
自言王者定不死，岂知天意亡秦却在此。
陨石化，山鬼言，天意茫茫安可论。
扶苏未出监上郡，始皇不死雠人刃。
次韵仲平斋宿慧照
周紫芝（宋代）

中郎自是廊庙才，平生忧国心如斋。太常章句十二万，说论不如心相乖。

周王五礼久不作，后夔八音今复谐。君不见周南留滞汉太史，夜瞻爟火空兴怀。

朱弦且可奉祠事，画舸未用思清淮。行当入对青琐闼，可但走马章台街。

持竿我欲钓烟水，岁晚黄帽仍青鞋。诸公方蒇太平事，翁也漫作优人俳。
过邢州柳溪中门扃锁甚严隔户窥之见荷花烂然盈沼作
赵鼎臣（宋代）

娇红娅姹不胜姿，只许行人半面窥。恰似姑苏明月夜，水晶宫殿锁西施。
赠李德成（德成善医）
吕岩（唐代）

九重天子寰中贵，五等诸侯门外尊。

争似布衣狂醉客，不教性命属乾坤。
示无住道人
释慧远（宋代）

打破从来净洁禅，万机攒簇髑髅前。
横身塞断来时路，一句当机日丽天。
送岳德裕如大都
方回（元代）

岳忠武王炎兴中，才跨光世俊世忠。
人见百战百胜功，孰知洙世储心胸。
奸桧忮忍摧英雄，秦贼之臭传无穷。
忠武馨香向不同，鬼神呵护垂箕弓。
子子孙孙有宜风，允文允武足临容。
敦以阅乐诗书崇，维德裕甫明且聪。
昭文大不其宗公，招之使来有秋鸿。
贤父贤兄笑颜红，酌酒赆别浮金钟。
有马有车舟有篷，脯腊湩酪羊豕熊。
藕莲梨枣苹蕰葑，罍之俎之笾豆丰。
文宾诗客罔不从，軷祀而行气如虹。
浙之西而淮之东，中原广大尧民雍。
邹鲁齐赵森儒宫，默会寸心豁双瞳。
卢沟之水何溶溶，五门佳气瞻郁葱，
殿上日月朝袞龙。马亿万万休战攻，
猎围发踪无豜{左豕右从}。海东青上天无穹，
天鹅脑碎飘虚空。书生匪我求童蒙，
桥门冠带新辟廱。六艺一经或一通，
加之官爵与磨砻。千里虎符百里铜，
君遨王京登丹枫。即沾一命寿乃翁，
归欤不见橘霜浓。近在新年桃李浓，
莺莺燕燕飞蝶蜂。满斟环坐绣芙蓉，
春满一家和气融。我有一言如药石，
后生仕宦非所急。明时用人略梯级，
况乃要路荐引密，集贤翰林真可得。
我身自有本来物，官小官高何损益。
君家万卷刻书籍，此事乃一大功德。
陶铸青衿千百亿，归而求之不凿壁。
一灯可费十年力，然后自观语与默。
一默浩养百虫蛰，一语九霄轰霹雳。
临邛怨
李馀（唐代）

藕花衫子柳花裙，多著沈香慢火熏。

惆怅妆成君不见，空教绿绮伴文君。
龙树岩
黄非熊（宋代）

碧岩孤立啸□峰，高状藤萝十里松。
三面石山横叠嶂，一株松树倒蟠龙。
风雷聒地涛声烈，日月摩空翠景重。
凭仗高僧好珍重，看他雷雨化灵踪。
晋阳示诸牧令 其四
伯麟（清代）

珍错虽列俎，何如菽粟好。章服已荣身，何嫌锦绣少。

我自筮仕来，生计原草草。稼穑思艰难，丰歉萦昏晓。

小民日怨咨，敢以轻心掉。惟愿诸君子，梦与茅檐绕。

绮罗筵前烛，移照桑枢槁。向隅繁有徒，情状俱了了。

斤斫与斧削，何忍复相扰。当年皆寒畯，今日幸温饱。

共期饬簠簋，斯民大有造。
重访西湖旧游
武衍（宋代）

西风吹晓凤城开，桂子香中信马来。
十载不行湖上路，知它添了几楼台。
赠神童陈朴
喻良能（宋代）

陈郎七岁富三冬，此去声名动九重。
好践退之童子序，莫随刘晏颂东封。
明月
许月卿（宋代）

明月天双鉴，清湖地万弓。
人行杨柳外，身在画图中。
天阔双眸快，楼高万象融。
故山应更好，杨柳映芙蓉。
至长陵望茂陵有感
谢铎（明代）

北门谁筑此幽都，形胜天门绝代无。四塞山河归一统，万年陵寝壮雄图。

梦惊清跸还驰道，痛忆遗弓在鼎湖。望断六龙新蜕地，九疑何处是苍梧。
后秋思五言五首
方回（元代）

五房十昆仲，独许一身存。
今日重阳日，登楼欲断魂。
赠元和十三年登第进士
陈标（唐代）

春官南院粉墙东，地色初分月色红。文字一千重马拥，

喜欢三十二人同。眼看鱼变辞凡水，心逐鹦飞出瑞风。

莫怪云泥从此别，总曾惆怅去年中。
少年游
赵师侠（宋代）

冰霜凝冻腊残时。暖律渐推移。彩胜罗幡，土牛春杖，和气与春回。

花心柳眼知时节，微露向阳枝。喜入新春，称心百事，如意想都宜。
醉太平
龚自珍（清代）

长吟短吟。恩深怨深。天边一曲瑶琴。是鸾心凤心。

香沈漏沈。魂寻梦寻。玉阶良夜愔愔。有花阴月阴。
寄陈颐刚
许及之（宋代）

眼见交游半陆沈，可无百丈引清深。注成兵法有奇志，閒过壮年应苦心。

几度梅花开怅望，有时杨叶梦追寻。男儿机会何终极，莫遣愁将鬓发侵。
题英烈王庙
张方平（宋代）

固云志在修私怨，破郢其如不利吴。由此夫差心遂侈，鸱夷岂得谓非辜。
北窗
叶茵（宋代）

八面玲珑静向阴，静中时现定中身。
解传佛祖从前意，便是羲皇向上人。
背日一檐浑不暑，依山百卉若为春。
未逢惠远相招致，厌杀浮生有劫尘。
拟古十三首 其四 今日良宴会
洪适（宋代）

今日良宴会，朋簪故人家。摇情绿绮琴，度曲渔阳挝。

放歌掀醉绿，晤语粲春葩。列坐各知心，游扬相齿牙。

芬芳须及时，东扶忽西斜。胡不厉逸翮，天津问仙槎。

无为甘寂漠，痼疾守烟霞。
西蜀与崔先生话东洛旧游
李洞（唐代）

王屋峭难名，三刀梦四更。日升当地缺，星尽未天明。

度雪云林湿，穿松角韵清。崔家开锦浪，忆着水窗声。
颂古五十三首
释文礼（宋代）

白牛烹了正熙熙，皮角官中却要追。
将下帽檐输纳了，灯前更鼓夜迟迟。
九骚引 其二 怀湘江
葛高行文（明代）

览洞庭之流波兮，帝子游乎潇湘。神仿佛而忽睹兮，云滃滃而飞扬。

石磕磕而振厓兮，灏长澜之洋洋。登巉岩之峻丘兮，攀朻枝而鸟翔。

劲风为之振木兮，柔条悲呜而似簧。秋兰时其未吐兮，芙蓉葱笼而含香。

缅二妃之清尘兮，芳草藞焉有辉光。佐重华之隆盛兮，风教垂于椒房。

伊任姒之母周兮，性沉水靓而淑良。佳媛千古鲜俪兮，郁金并尔喷香。

文姬苏蕙焉可比兮，毛嫱西子亦匪其行。慕窈窕之懿范兮，指内则以为方。

握芳椒以流盼兮，折桂枝而树旌。步前躅之愔悘兮，注烈思之荌荌。

夫何废寝而忘餐兮，搜典籍而罗瑶琼。张丹檠而读史兮，惟砥德之是荣。

翻规箴于往牒兮，心战兢而惺惺。发鬇鬡而慵整兮，志款款而弗更。

希太素之玄风兮，敢抚奁而渝旧盟。恧贪秽之淟浊兮，诵《绿衣》而修名。

叩天阍而辟扉兮，谒钩陈之坤灵。睇太微之光芒兮，顾微躯其何生。

将法古以垂后兮，裁青编而见情。庶诞降之不虚兮，弗顾影而愧形。
唐律寄呈父凤山提举十首
汪元量（宋代）

锦帆浩荡湿龙鸾，乐指三千粉泪寒。
万里远行看日近，一人不泪见天宽。
玉关屡沐军罗拜，金殿时蒙上问安。
宴罢御香携满袖，醉归环佩月中看。
宿山寺
孟贯（唐代）

溪山尽日行，方听远钟声。入院逢僧定，登楼见月生。

露垂群木润，泉落一岩清。此景关吾事，通宵寐不成。
苏养直与四僧书简帖赞
岳珂（宋代）

彼黄四娘，诗于杜陵。
先南怀芝，果何等僧。
视其与游，尚或可喜。
于帖之存，以识骥尾。
点绛唇
杨泽民（宋代）

岸草离离，暮天雨过添清润。小舟移近。怕得江头信。无奈风高，雁字难成阵。思排闷。管弦难趁。怎解心头恨。
送别韶溪权上人
释永颐（宋代）

溪行逢雪后，明月照孤身，
夜榜闻烟艇，春耕见樯人。
早梅容易落，征路往来频。
应感随阳雁，年年度柳津。
偈颂六十七首
释原妙（宋代）

五湖春色十分肥，正是功圆果满时。
玉蝶穿花零碎锦，黄莺掷满乱垂丝。
灵云打失娘生眼，备老重添八字眉。
无限水边林下客，谩将竹杖度须弥。
竹
吴潜（宋代）

编茅为屋竹为椽，屋上青山屋下泉。
半掩柴门人不见，老牛将犊伴篱眠。
二老雪行图
李澥（金朝）

雪明万仞邺西山，杖履平生几往还。满眼京尘空对画，何时真似两翁閒。
公安局长刘干甫先生汉桢四十初度，赋诗侑觞八首 其一
祝廷华（清代）

两湖南北寿星明，四十同庚享令名。一镇岩疆一城市，都来白社会群英。
赠邓可欺
王义山（宋代）

萌一欺心理便亏，久之天定胜人为。
贾臣负担行吟日，韩信低头出胯时。
自怯终于强者弱，不争是乃胜之基。
彼来欺我自欺耳，只要我心无自欺。
重阳对雨招介甫
韩维（宋代）

积潦行车绝，高舂闭户眠。
萧条黄叶下，冷落菊花前。
废卷怜佳节，衔杯想少年。
君来慰愁坐，厩马疾于烟。
惜双双·城上层楼天边路
张先（宋代）

城上层楼天边路，残照里、平芜绿树。伤远更惜春暮，有人还在高高处。
断梦归云经日去，无计使、哀弦寄语。相望恨不相遇，倚桥临水谁家住。
登邹平县城
谢肃（明代）

离离原黍茂，蔚蔚柏叶青。莺迁必乔木，鹿食惟野苹。

生物咸得必，单人正飘零。解鞍憩邹邑，落日登故城。

岱宗虽峻极，济水殊未清。东陵死盗蹠，遗突浼山灵。

於陵栖仲子，小廉何足称。临眺转哀郁，何以慰孤征。

伏生夙所慕，华寝翔林坰。
出塞行
严羽（宋代）

将军救朔边，都护上祁连。六郡飞传檄，三河聚控弦。

连营当太白，吹角动胡天。何日匈奴灭，中原得晏然。
村居 其三
顾翃（清代）

经旬无客至，绿遍上阶苔。石压笋斜出，雨淹花卧开。

避喧聊把卷，恶醉罢衔杯。却怪墙东叟，谈诗久不来。
又和见喜病间
杨万里（宋代）

初病杨花犹乱飞，即今梅子已黄稀。
卧惊节物遽如许，起得沉绵更解肥。
云寺耶溪招布袜，斜风细雨欠蓑衣。
半生不结修门梦，只梦家山唤早归。
吴门柳（游仙咏·二之二）
贺铸（宋代）

啸度万松千步岭。钱湖门外非尘境。见底碧漪如眼净。岚光映。镜屏百曲新磨莹。

好月为人重破暝。云头艳艳开金饼。传语桂娥应耐静。堪乘兴。尊前听我游仙咏。
香山过茄头村作 其一
屈大均（明代）

雨多春水淡，乘兴过渔家。蟹擘方圆甲，鱼烹黄白花。

田人多种草，税户每争沙。十字门西望，茫茫天一涯。
幽谷晚饮
欧阳修（宋代）

一径入蒙密，已闻流水声。
行穿翠筱尽，忽见青山横。
山势抱幽谷，谷泉含石泓。
旁生嘉树林，上有好鸟鸣。
鸟语谷中静，树凉泉影清。
露蝉已嘒嘒，风溜时泠泠。
渴心不待饮，醉耳倾还醒。
嘉我二三友，偶同丘壑情。
环流席高荫，置酒当峥嵘。
是时新雨馀，日落山更明。
山色已可爱，泉声难久听。
安得白玉琴，写以朱丝绳。
句
王随（宋代）

孤影渐高云外月，寒声特起竹间风。
九日黄花镇
李梦阳（明代）

黄花遇九日，风雨不逢花。水涌石梁断，溪吞山郭斜。

将军午宴客，欲醉忽闻笳。困苦墩楼卒，经年谁见家。
戏题
黄庭坚（宋代）

平生性拙触事真，醉里笑谈多忤人。
安得眼前只有清风与明月，美酒百船酬一春。
北行杂咏 其三
六十七（清代）

傀儡堆云连碧落，崦嵫衔日带寒烟。微闻香气来糖廍，屡见青寒度蔗田。

翠竹丛中村犬吠，白沙池上水牛眠。三年海国巡民社，可是皇仁已遍宣。
送容州唐中丞赴镇
杜牧（唐代）

交阯同星座，龙泉佩斗文。烧香翠羽帐，看舞郁金裙。

鹢首冲泷浪，犀渠拂岭云。莫教铜柱北，空说马将军。
巽公院五咏
柳宗元（唐代）

净土源
结习自无始，沦溺穷苦源。
流形及兹世，始悟三空门。
华源开净域，图像焕且繁。
清冷焚众香，微妙歌法言。
稽首愧导师，超遥谢尘昏。

曲讲源
寂灭本非断，文字安可离！
曲源何为设？高士方在斯。
圣默寄言宣，分别乃无知。
趣中即空假，名相与谁期？
愿言绝闻得，忘意聊思惟。

禅源
发地结菁茆，团团抱虚白。
山花落幽户，中有忘机客。
涉有本非取，照空不待析。
万籁俱缘生，窅然喧中寂。
心境本同如，鸟飞无遗迹。

芙蓉亭
新亭俯朱槛，嘉木开芙蓉。
清香晨风远，溽彩寒露浓。
潇洒出人世，低昂多异容。
尝闻色空喻，造物谁为工？
留连秋月晏，迢递来山钟。

苦竹桥
危桥属幽径，缭绕穿疏林。
迸箨分苦节，轻筠抱虚心。
俯瞰涓涓流，仰聆萧萧吟。
差池下烟日，嘲哳鸣山禽。
谅无要津用，栖息有馀阴。
六月十九日同诸子集西禅寺放生
梁以壮（明代）

宝丛深夏白琉璃，高影慈云十二时。愿物不为香饵取，在人非有玉环期。

一围天地浮沉共，半日山林老少随。兴到微吟如莫惜，芭蕉花叶好题诗。
雨中寄张博士籍、侯主簿喜
韩愈（唐代）

放朝还不报，半路蹋泥归。雨惯曾无节，雷频自失威。

见墙生菌遍，忧麦作蛾飞。岁晚偏萧索，谁当救晋饥。
春从天上来 贺正词
王旭（元代）

斗转寅方。正凤历颁春，泰应三阳。河山衍庆，宇宙呈祥。瞻帝阙，五云乡。想千官拜舞，萃龙庭、圭璧辉煌。祝君王。愿皇基巩固，国祚灵长。休言太平无象，看武偃文修，岁稔时康。惠泽横流，仁风远被，四海歌颂洋洋。戴尧天舜日，将何报、金鼎焚香。捧瑶觞。奏钧天一曲，万寿
画蟹
刘攽（宋代）

后蚓智不足，捕鼠功岂具。一为丹青录，能使万目顾。

气凌龟龙蛰，势经沧海渡。微物亦有动，将非逢学误。
咏怀二首
杜甫（唐代）

人生贵是男，丈夫重天机。未达善一身，得志行所为。

嗟余竟轗轲，将老逢艰危。胡雏逼神器，逆节同所归。

河雒化为血，公侯草间啼。西京复陷没，翠盖蒙尘飞。

万姓悲赤子，两宫弃紫微。倏忽向二纪，奸雄多是非。

本朝再树立，未及贞观时。日给在军储，上官督有司。

高贤迫形势，岂暇相扶持。疲苶苟怀策，栖屑无所施。

先王实罪己，愁痛正为兹。岁月不我与，蹉跎病于斯。

夜看丰城气，回首蛟龙池。齿发已自料，意深陈苦词。

邦危坏法则，圣远益愁慕。飘飖桂水游，怅望苍梧暮。

潜鱼不衔钩，走鹿无反顾。皦皦幽旷心，拳拳异平素。

衣食相拘阂，朋知限流寓。风涛上春沙，千里侵江树。

逆行少吉日，时节空复度。井灶任尘埃，舟航烦数具。

牵缠加老病，琐细隘俗务。万古一死生，胡为足名数。

多忧污桃源，拙计泥铜柱。未辞炎瘴毒，摆落跋涉惧。

虎狼窥中原，焉得所历住。葛洪及许靖，避世常此路。

贤愚诚等差，自爱各驰骛。羸瘠且如何，魄夺针灸屡。

拥滞僮仆慵，稽留篙师怒。终当挂帆席，天意难告诉。

南为祝融客，勉强亲杖屦。结托老人星，罗浮展衰步。
送叔父入川
郭祥正（宋代）

霰雪满江海，破帆风易吹。从今孤鸟兴，不及共巢时。

谗谤宁须辨，神明岂易欺。峡山云木老，莫动故园悲。
赠吾廷介致仕归开化诗四首 其三
湛若水（明代）

人或采桃李，我或赠芙蓉。非偏爱芙蓉，直外仍通中。

静直春风表，不为众芳容。
临江郡斋邀凉亭分韵得居字
彭龟年（宋代）

子猷犹爱竹，爱竹意已疏。
著脚踏危机，肉相元未除。
要识竹情性，顾我求其初。
是中傥虚明，处处我与居。
公侯胸中竹，不受富贵锄。
平生对此君，意足不愿余。
炎天憩斯亭，洒洒凉风诸。
凉风不可招，招得还踌躇。
悠然忽相会，我知还似渠。
明朝有公事，此意当何如。
送姜君玉赴省试
刘宰（宋代）

樽酒论文弱冠前，交情老去只依然。
久荒三径无来客，细拨青依话昔年。
少日功名谁汗简，旧游江海半华颠。
君行试问都门柳，几送银袍上九天。
杂歌谣辞。邯郸郭公辞
温庭筠（唐代）

金笳悲故曲，玉座积深尘。言是邯郸伎，不易邺城人。

青苔竟埋骨，红粉自伤神。唯有漳河柳，还向旧营春。
题星翁尧民诗卷
朱晞颜（宋代）

白榆历历满天街，廓落薇垣帝座开。东壁图书群玉府，好曕奎画候兰台。
梦中诗
叶李（宋代）

通明殿逼紫微垣，一朵红云拥至尊。下土小臣勤稽首，愿将惠泽溥元元。
送李侍禁
李覯（宋代）

三载旴江上，军和盗亦歼。
事烦终不惓，贫极始知廉。
别袖挥寒日，归舟载夜蟾。
懋功宜有赏，天意在官占。
石公山
沈钦韩（清代）

玉山翠暖烟茸茸，白鸥一点揩青铜。月户雕劖乳髓结，水官穿穴灵根通。

初携银刀整队伍，忽互铁壁撑圆穷。谁觑蟆背划神剑，却便渴吻垂长虹。

梯空木荐欲起瘘，磕浪金奏如震聋。不辞溅面竦石丈，差胜没髻嗟铜翁。

除崖侧泻修绅白，长樯斜挂圆钲红。尚思水犀耀组练，极竞茶火横艨艟。

秀眉晕入句践国，精矑光射冯夷宫。怒涛入夜转急碓，新月赴暝犹弛弓。

声撼蛟鼍枕兀梦，影触竹树镫摇风。拟将险语压百怪，自惭笔力非韩公。
待千岩
姜夔（宋代）

若人金石心，试命洞庭浪。
传闻下巴陵，沥酒喜无恙。
我行丹枫林，屡骋白苹望。
乌鹊不可嗔，论功当坐上。
上邓宪生
杨简（宋代）

维彼岷源，维深且长。是为大江，润泽南方。

维江之东，有贤使者。润德似之，溥泽润下。

使者维公，有祖高密。云台第一，流芳泌泌。

有孙维良，秉德正方。天子曰于，寘彼周行。

古之遗直，亟辅予德。疾风劲草，岁寒松柏。

乃眷西顾，金节畀之。礼乐光华，亦王近畿。

钦哉祥刑，克宽克明。民罹旱虐，焦劳发情。

民饥毋恐，润泽方涌。适兼郡符，民有天宠。

首白蠲租，宽博其模。大公靡私，匪畏匪拘。

僵者起之，骨者肉之。知几千万，父之母之。

洎阳为邑，罹旱则甚。故维私邑，蒙泽亦甚。

维公诞弥，端月维时。梦维熊罴，何以寿之。南山维基，大椿植之。

毋祝毋祈，公自有之。某也作颂，于以敬之。
送付藏主
释月涧（宋代）

老我无堪涉世艰，鬓毛新糁雪霜斑。有人来自庐山中，眼如点漆音如钟。

衔袖出新卷，两眼惊且眩。方知亲自香溪哥室来，老婆心切言诙诙。

三世诸佛一口吞，一大藏教彻底翻。丛林乡社有此俊迈之英才，我辈可老可死无馀怀。
池上即事
白居易（唐代）

行寻甃石引新泉，坐看修桥补钓船。绿竹挂衣凉处歇，

清风展钓困时眠。身闲当贵真天爵，官散无忧即地仙。

林下水边无厌日，便堪终老岂论年。
萼岭四望
皇甫曾（唐代）

汉家仙仗在咸阳，洛水东流出建章。

野老至今犹望幸，离宫秋树独苍苍。
野
李峤（唐代）

凤出秦郊迥，鹑飞楚塞空。苍梧云影去，涿鹿雾光通。

草暗少原绿，花明入蜀红。谁言版筑士，犹处傅岩中。
芳树篇求友也
陆深（明代）

瞻芳树，渺何许。本在海滨，发育时雨。秋风不可期，流光日夜驰。

叹息复叹息，为乐当及时。若有美人江湄，赠我瑶草一束。

临流不度徘徊，遥望红颜如玉。人生聚散那有常，白日苦短夜何长。

明月可以代秉烛，清风可以荐素觞。丈夫四海皆兄弟，何况对面同肝肠。

咄嗟胡为乎东复西，君不见青松女萝自相依。
祝英台近 残梅
王夫之（明代）

有馀香，无别意，难向东风说。前夜朦胧，一晌邀霜月。

元来却上夜梢，平沈碧海，拚不管、幽芳凄绝。情无歇，苦禁断雨斜阳，望寻香冻蝶。

漫无消息，归燕空饶舌。便判取艳坠珠楼，烟飞紫玉，也难待、杜鹃啼血。
和静照诗韵
释普济（宋代）

半千尊者眼如眉，一一从头为点开。
踏断石桥成两段，方知亲过一回来。
次无咎凝祥春游三首
孔武仲（宋代）

芸编校罢得嬉游，池馆虽春爽似秋。
同舍病郎追不及，喜传佳句到瀛洲。
赋向伯共五老小山六言五绝 其三
胡寅（宋代）

问法想应得髓，好奇那复忘疲。此石未同瓦砾，耆年直是儿嬉。
春思五首 其五
韦骧（宋代）

半惨半舒云外日，似无似有水边风。羁愁不为阳和减，只恐因春绿鬓空。
小轩前菊花玉雪可念今年忽变鹅黄作诗小话
李彭（宋代）

幽轩种佳菊，得秋耀素华。颇与尘外客，特来当煮茶。

赏尔贞洁姿，珂雪净莫加。今年日在房，晖晖弄新葩。

谁令色无主，稍稍作此花。长吟复三嗅，亦复长叹嗟。

汲泉莳根本，蓝田待琼芽。
八和
刘克庄（宋代）

黠儿阴挟弹丸随，发巧悬知中必奇。
蝇本至微求附骥，貙犹可畏况生罴。
烘燖似虱群藏絮，缠缚如蚕自吐丝。
玉汝于成赖渠辈，何须挟策远从师。
莫子宪中奉挽歌词三首 其二
葛胜仲（宋代）

材资合黄阁，器业偃朱轓。教府依模范，枢庭验讨论。

成梁繄杜预，障水幸王尊。二纪朋僚旧，追怀恸寝门。
夜过平望同陈东峙作
张曾（清代）

冒雨理归楫，披衣坐晚寒。橹声两岸急，人语一镫残。

此夜追欢好，重来把臂难。忽闻渔唱起，鸥鸟下沙滩。
初出秣陵赋得 其二
林鸿（明代）

岂料明时竟陆沈，终天不泯九泉心。归魂想逐天边月，夜夜清泠石上吟。
题达本庵
陆九渊（宋代）

孩提无不爱其亲，不失其心即大人。
从此劝君休外慕，悦亲端的在诚身。
阙下春日
郑谷（唐代）

建章宫殿紫云飘，春漏迟迟下绛霄。绮陌暖风嘶去马，

粉廊初日照趋朝。花经宿雨香难拾，莺在豪家语更娇。

秦楚年年有离别，扬鞭挥袖灞陵桥。
大涤洞
黄子安（宋代）

洞天三十六，此地属苕南。
古物藏松石，清流胜菊潭。
擎空山骨瘦，悬乳石毛毵。
飞鸟王乔事，行看日接三。
和广文俞同年贺太守 其二
虞俦（宋代）

三登从此数淳熙，一雨炎官遂霁威。绿润田畴今已遍，凉生殿阁故应微。
沁园春·八十日官
王奕（元代）

八十日官，浩然归去，知心者希。谓诗有招魂，姑言其概，注其述酒，亦特其微。不事小儿，惟书甲子，皆是先生杜得机。看时运，与天荣木，始识真归。黄唐邈不可追。慨四十无闻昨已非。故怀彼仙师，策夫名骥，志夫童冠，寤寐交挥。人表何时，谁生过鲁，愿企高风慕浴沂。兹行也，尚庶几短葛，不负公衣。
清平乐 舟宿水仙墩
刘嗣绾（清代）

灯凉如画。系缆丛祠下。水佩风裳魂欲化。碧月迢迢残夜。

晓来裳落明珰，镜中生怕思量。手把一丝烟柳，不知秋恨多长。
善权即事十首 其十
李纲（宋代）

朝来鸟雀报新晴，乍喜窗间日影明。糁径杨花浑寂寞，倚檐冰柱漫峥嵘。

早梅向暖垂垂发，好鸟知时得得鸣。从此阳光渐舒畅，放回春色满江城。
初度日朋旧过临为贺戏笔书怀念先妣不及禄养也
曹义（明代）

客边初度几相逢，岁岁年年事不同。绿酒樽前曾献寿，綵衣膝下困春风。

遥思亲舍三茅下，欲报劬劳一梦中。珍重故人深见爱，也来称贺𢠢飘蓬。
和王晋卿，并引
苏轼（宋代）

先生饮东坡，独舞无所属。当时挹明月，对影三人足。

醉眠草棘挹，虫虺莫予毒。醒来送归雁，一寄千里目。

怅然怀公子，旅食久不玉。欲书加餐字，远托西飞鹄。

谓言相濡沫，未足救沟渎。吾生如寄耳，何者为祸福。

不如两相忘，昨梦那可逐。上书得自便，归老湖山曲。

躬耕二顷田，自种十年木。岂知垂老眼，却对金莲烛。

公子亦生还，仍分刺史竹。贤愚有定分，樽俎守尸祝。

文章何足云，执技等医卜。朝廷方西顾，羌虏骄未伏。

遥知重阳酒，白羽落黄菊。羡君真将家，浮面气可掬。

何当请长缨，一战河湟复。
八声甘州·读诸葛武侯传
王质（宋代）

过隆中、桑柘倚斜阳，禾黍战悲风。世若无徐庶，更无庞统，沈了英雄。本计东荆西益，观变取奇功。转尽青天粟，无路能通。
他日杂耕渭上，忽一星飞堕，万事成空。使一曹三马，云雨动蛟龙。看璀璨、出师一表，照乾坤、牛斗气常冲。千年后，锦城相吊，遇草堂翁。
次韵才仲试院梦中书事见寄 其五
释道潜（宋代）

崖根乌蜜已先尝，从此知君鬓不霜。应笑吾曹事枯槁，山中危坐独休粮。
秋夜独步
释今镜（明代）

静夜寡俦侣，行行疏磬飘。素怀江月近，破衲晚风招。

随意惟残夜，回头是断桥。因知天地内，万籁一无聊。
又次韵三绝 其一
李之仪（宋代）

款步昔陪下泽，剧谈今愧高流。又喜秋来相见，暂同南陌东丘。
巡社纪事
谭垣（清代）

山行复出山，远见溪云起。阿猴当中权，阛阓列村市。

城门固鱼钥，修篁如列雉。编茅备堂奥，削土崇阶戺。

天使持节来，骢马历至止。番目为我陈，此社非他比。

素称物力饶，众社归经纪。年来生齿繁，不复追前趾。

我为番目言，物盛难可恃。应须敦俭约，慎勿踵奢侈。
龚公招登孝侯台次杜于皇韵 其二
顾景星（明代）

青丝双挈楚州红，走马传邀过竹东。摇落园林多受日，断行鸿雁故排风。

伤心故国高楼夜，对语寒花蔓草中。莫唱隔江商女曲，暮烟何处六朝宫。
韩生夜奠荷珠歌辞
曹家达（清代）

白狼河水西北流，西乌日夕上城头。美人荷珠隔黄土，韩生德钦空抱愁。

左罗殽核右浆酒，暗草萧萧生陇邱。深情幽意两未通，长夜急景难久留。

他年此意当语谁，天鸡旦旦无人知。
赠许季升五首
赵蕃（宋代）

方朔人传是岁星，又云太白本长庚。
如何未免饥欲死，亦有佯狂万里行。
舟中书怀
曾丰（宋代）

孤篷转徙空随牒，一出侵寻费三月。
厌从梦境作寄居，欲赴鸥群填见阙。
我且戒涂儿挽之，裹粮又趁蒲帆西。
初心犹幸江神信，后计不教儿女知。
海上酬三峰诸友
王恭（明代）

晚家大堤曲，几见大堤春。开门对三峰，宛若平生亲。

别来沧海东，倍忆三峰好。眼前不见同心人，梦飞只在三峰道。

早晚归来大堤曲，三峰垆头酒应熟。
再游支硎
潘遵祁（清代）

掩扉忽动游山思，要看千岩万壑秋。薄雾野塘移艇去，斜阳萧壑听钟留。

白云双屐雨沾袂，黄叶一林风满楼。别有禅扃藏曲坞，半房花竹最清幽。
春日五首
刘克庄（宋代）

眼边桃李过匆匆，镜里衰颜岂再红。
久觉胃寒疏建焙，新因血热戒郫筒。
梅花二首 其一
朱淑真（宋代）

园林萧索未迎春，独尔花开处处新。只有官娃无一事，每将施额斗妆匀。
待读王文公挽歌二首
司马光（宋代）

石室书编富，金华讲席重。
芦绅归博洽，鸣玉称雍容。
贰复累囚象，尸臣古瑑纵。
老成今已矣，咨访欲谁从。
次韵曾伯容哭夏均父
释德洪（宋代）

青松傲霜雪，事误亦迍邅。或脱斧斤厄，则遭藤蔓缠。

北渠材砢礧，耸壑色芳鲜。不作千楹栋，终为万斛船。

那知过华屋，长恸摇空鞭。增击疑仙去，超摇弃我先。

但馀殷枕泪，无复对床眠。忆昨游湓浦，曾同上紫烟。

春光随杖履，笑响落云泉。尚想登临处，仍哦唱和篇。

暗惊生死隔，默数十三年。台宪登群彦，秋风吹一鹯。

诛奸志未舍，谋国疏空传。醉驭毛车度，谁推日毂旋。

岁时嗟易得，力命古难全。报施徒云尔，功名信偶然。

清忠光竹帛，英气敛山川。哭子如临敌，当勾失短鋋。
还乡展省道中作四声诗寄豫章寮友 其四
孔平仲（宋代）

执热逼入伏，一叶益局促。日落月欲出，豁若脱桎梏。

木色郁碧幄，竹节削绿玉。赤脚踏白石，宿泊得沐浴。
又两绝
苏颂（宋代）

江天惨淡物华新，四望漫漫起玉尘。
但怪长衢已盈尺，岂知闭户有高人。
飞来寺
杜渐（明代）

维舟峡麓登中宿，寺记飞来有是哉。若果飞来必飞去，不能飞去定飞来。

层云半掩千峰出，一水中流两岸回。何事不同僧结伴，南浮北去入风埃。
呈明叔七首
赵蕃（宋代）

伯威虽拙诗故巧，我拙似渠诗欠工。
竹溪想见梅花发，问讯穷冈今不穷。
读贾岛诗题句
弘历（清代）

袈裟云水伴钟鱼，歌凤将同楚接舆。设使不逢韩吏部，岂知名教乐非虚。
青霞先生文集序
茅坤（明代）

青霞沈君，由锦衣经历上书诋宰执，宰执深疾之。方力构其罪，宰明天子仁圣，特薄其谴，徙之塞上。当是时，君之直谏之名满天下。已而，君纍然携妻子，出家塞上。会北敌数内犯，而帅府以下，束手闭垒，以恣敌之出没，不及飞一镞以相抗。甚且及敌之退，则割中土之战没者与野行者之馘以为功。而父之哭其子，妻之哭其夫，兄之哭其弟者，往往而是，无所控吁。君既上愤疆埸之日弛，而又下痛诸将士之日菅刈我人民以蒙国家也，数呜咽欷歔;，而以其所忧郁发之于诗歌文章，以泄其怀，即集中所载诸什是也。

君故以直谏为重于时，而其所著为诗歌文章，又多所讥刺，稍稍传播，上下震恐。始出死力相煽构，而君之祸作矣。君既没，而中朝之士虽不敢讼其事，而一时阃寄所相与谗君者，寻且坐罪罢去。又未几，故宰执之仇君者亦报罢。而君之故人俞君，于是裒辑其生平所著若干卷，刻而传之。而其子襄，来请予序之首简。

茅子受读而题之曰：若君者，非古之志士之遗乎哉？孔子删《诗》，自《小弁》之怨亲，《巷伯》之刺谗而下，其间忠臣、寡妇、幽人、怼士之什，并列之为“风”，疏之为“雅”，不可胜数。岂皆古之中声也哉？然孔子不遽遗之者，特悯其人，矜其志。犹曰“发乎情，止乎礼义”，“言之者无罪，闻之者足以为戒”焉耳。予尝按次春秋以来，屈原之《骚》疑于怨，伍胥之谏疑于胁，贾谊之《疏》疑于激，叔夜之诗疑于愤，刘蕡之对疑于亢。然推孔子删《诗》之旨而裒次之，当亦未必无录之者。君既没，而海内之荐绅大夫，至今言及君，无不酸鼻而流涕。呜呼！集中所载《鸣剑》、《筹边》诸什，试令后之人读之，其足以寒贼臣之胆，而跃塞垣战士之马，而作之忾也，固矣！他日国家采风者之使出而览观焉，其能遗之也乎？予谨识之。

至于文词之工不工，及当古作者之旨与否，非所以论君之大者也，予故不著。嘉靖癸亥孟春望日归安茅坤拜手序。
赠梦得
白居易（唐代）

年颜老少与君同，眼未全昏耳未聋。放醉卧为春日伴，

趁欢行入少年丛。寻花借马烦川守，弄水偷船恼令公。

闻道洛城人尽怪，呼为刘白二狂翁。
偈颂六十七首
释原妙（宋代）

天关久锁不开容，日夜滂沱鼓黑风。
愤性一槌俱击碎，顶门迸出一轮红。
入瑞岩道间得四绝句呈彦集充父二兄 其一
朱熹（宋代）

忆昔南游桂树阴，归来遗恨满尘襟。篮舆此日无穷思，万壑千岩秋气深。
游春引三首
张碧（唐代）

句芒爱弄春风权，开萌发翠无党偏。

句芒小女精神巧，机罗杼绮满平川。

五陵年少轻薄客，蛮锦花多春袖窄。

酌桂鸣金玩物华，星蹄绣毂填香陌。

千条碧绿轻拖水，金毛泣怕春江死。

万汇俱含造化恩，见我春工无私理。
友人元敏示以三题乃赓而和之
释智圆（宋代）

刮字刀质本精刚化，
锋芒岂易群。未曾伤正典，
长为铲讹文。类与铅刀异，
名将彩笔分。删书及定礼，
曾忝立奇勋。
自赋亲字韵
晁说之（宋代）

久息人间车马尘，香残红晻自相亲。
尝看海散千波月，亦睹莲开百叶身。
清世岂期逃虏骑，白头不是插花人。
明朝若便西归去，岳寺花迟留得春。
虾蟆头上戴青苔
释守卓（宋代）

虾蟆头上戴青苔，绣出鸳鸯孰辨猜。几许离人消息断，一声鸿雁送愁来。
送郑毅夫舍人被召五首 其一
刘挚（宋代）

金鱼宝带紫微仙，刺史荆州帝倚贤。仁入刑书无滥狱，政通和气屡丰年。

芝函晓下浮云阙，奎曜宵还北斗天。士望区区翰林主，不知舟楫赴商川。
瑞鹤仙 五行生数至成数
王吉昌（元代）

王行真气集。通玄牝、谷神应时出入。绵绵定呼吸。显平调荣卫，蠕分和辑。脉方动十。得火候、熏蒸自给。荡百骸、九窍关开，上下溯流相袭。功及三天两地，九六阴通，七八阳立。降升气揖。推造化，宝瓶缉。配刚柔合体，抽添循数，养就神丹一粒。变阳魂、法界恢弘，跨云步急。
和永叔喜雪
刘敞（宋代）

阴风触物生晚劲，积雪经旬戏春令。气排水国吁可骇，势覆山城力谁竞。

缤纷乍逐飞霰夺，惨淡仰见浮云定。稍并日夜明相续，欲乱玄黄色交映。

丘陵迤逦增更高，市井喧卑听逾静。包荒含垢似天德，履素居纯近民性。

可怜佳境浩无极，非有雄辞岂能咏。匆忆避地歌其雱，携手驱车及宽政。

迩来盈尺亦何有，高卧闭门方自庆。矧占丰岁宜九谷，重抑骄阳驱百病。

龙蛇在蛰莺在谷，与我俱欣四时正。新诗翩翩摧古人，汝阴太守明廷臣。

侔色揣称笑流俗，与民乐赓阳春曲。由来曲高和必寡，况我才居郢人下。
秋晚登城北门
陆游（宋代）

幅巾藜杖北城头，卷地西风满眼愁。
一点烽传散关信，两行雁带杜陵秋。
山河兴废供搔首，身世安危入倚楼。
横槊赋诗非复昔，梦魂犹绕古梁州。
成都赠别席夔
陆畅（唐代）

不值分流二江水，定应犹得且同行。

三千里外情人别，更被子规啼数声。
摸鱼儿（仲宣楼赋）
陈策（宋代）

倚危梯、酹春怀古，轻寒才转花信。江城望极多愁思，前事恼人方寸。湖海兴。算合付元龙，举白浇谈吻。凭高试问。问旧日王郎，依刘有地，何事赋幽愤。

沙头路，休记家山远近。宾鸿一去无信。沧波渺渺空归梦，门外北风凄紧。鸟帽整。便做得功名，难绿星星鬓。敲吟未稳。又白鹭飞来，垂杨自舞，谁与寄离恨。
春日郊行
刘克正（明代）

骝马东风好，聊为郭外行。野花随地发，烟雨过朝晴。

笑倚当垆女，歌调隔树莺。王孙归未得，芳草怨难平。
唐律寄呈父凤山提举十首
汪元量（宋代）

自笑儒衣世法疏，穷愁何日得伸舒。
一从挟策来燕地，几拟陈情乞鉴湖。
风雨凄凄鸿雁瘦，雪霜凜凜鹡鴒孤。
湘江楼上无憀甚，不见吴山似画图。
送叔宜
彭汝砺（宋代）

地近梅开早，溪深柳放迟。可怜春到处，恰值汝归时。

衰晚疲奔走，羁栖恨别离。祇因明夜梦，千里亦相随。
落花怨十首
刘克庄（宋代）

昨日十分春，今朝几聚尘。
可怜傍辇者，有愧坠楼人。
春夏之交风雨弥旬耳目所触即事十绝 其三
汪莘（宋代）

夏雨春风穷管仲，停云荣木老渊明。断红池馆无人到，犹有黄鹂一两声。
满江红 壬寅春暮，王述庵先生偕同人展禊檀园，分韵嘱赋，得九字
张玉珍（清代）

宾主风流，占尽了、山川英秀。携屐处、苔痕重印，春韶依旧。

花片红飞莺语滑，柳丝碧蘸波纹皱。算前期、禊饮未成旬，才过九。

寻异境，闲仙绶。临曲岸，联吟袖。更才飞鸿藻，晶盘珠走。

益友同盟三径竹，深情那厌千樽酒。羡兰亭、佳话古来传，今还又。
意绪
韩偓（唐代）

绝代佳人何寂寞，梨花未发梅花落。东风吹雨入西园，

银线千条度虚阁。脸粉难匀蜀酒浓，口脂易印吴绫薄。

娇饶意态不胜羞，愿倚郎肩永相著。
题万安院
孟大武（宋代）

十年不作此山来，依旧青山好在哉。
聊逐春风驱酒羰，却惊身世得愁谋。
禅床寄枕眠初无，山鬼嫌人梦却回。
明日拂衣还出去，桃花地上欲成堆。
经玉河堤上望瀛洲亭 其二
区大相（明代）

隔浦望仙瀛，开林接凤城。云藏珠玉字，风引佩环声。

把酒思文友，临池想墨卿。盈盈一水隔，谁见有逢迎。
过介甫归偶成
曾巩（宋代）

结交谓无嫌，忠告期有补。
直道讵非难，尽言竟多迕。
知者尚复然，悠悠谁可语。
夏日
陆游（宋代）

飕飕风露发根凉，月落菱歌尽意长。
分得镜湖才一曲，吃亏堪笑贺知章。
吴延年宰武义
杨亿（宋代）

精神满腹富青春，烧尾曾看上禹门。
献赋多年梁苑客，谪仙重禹武夷孙。
一同印绶光初命，几驿桑麻接故园。
泽国归程秋欲尽，丹枫黄菊动吟魂。
答罗同年忆楸花之作
刘敞（宋代）

勾稽严密不通宾，因见楸花忆去春。当日同僚尝把酒，于今邑子远思人。

临安草木皆蒙锦，金谷池塘各斗茵。自笑痴儿了公事，经年不识酒沾唇。
古意二首送朱鹤皋 其二
陆文圭（元代）

蓬首寒机女，枉顾生光辉。一登君子堂，松萝相因依。

茂陵喜新聘，中路忽有违。愿垂堂上镜，照妾心中微。

生死要有托，悠悠空是非。出门念远道，岁晏将安归。

膏沐更谁容，为君叠罗衣。
张子野年八十五尚闻买妾述古令作诗
苏轼（宋代）

锦里先生自笑狂，莫欺九尺鬓眉苍。
诗人老去莺莺在，公子归来燕燕忙。
柱下相君犹有齿，江南刺史已无肠。
平生谬作安昌客，略遣彭宣到后堂。
李商叟秀才求斋名于王元渤以养源名之求诗 其三
曾几（宋代）

学问直须富有，文章政要深藏。玉在山中辉润，兰生林下芬芳。
读道书
陆游（宋代）

一境有神龙，岁不畏枯旱。
为国常得贤，百世不可乱。
吾读黄老书，掩卷每三叹。
正使未长生，去死亦差缓。
如何不自力，白首犹漫漶？友朋死略尽，日月难把翫。
岂无独往愿，儿孙苦羁绊。
安得葛与陶，相从明此段！
卜算子·兰
曹组（宋代）

松竹翠萝寒，迟日江山暮。幽径无人独自芳，此恨凭谁诉。似共梅花语。尚有寻芳侣。着意闻时不肯香，香在无心处。
浪淘沙（重九）
蒋捷（宋代）

明露浴疏桐。秋满帘栊。掩琴无语意忡忡。掐破东窗窥皓月，早上芙蓉。

前事渺茫中。烟水孤鸿。一尊重九又成空。不解吹愁吹帽落，恨杀西风。
送徐圣可十首 其二
王质（宋代）

元素当年会子瞻，山三百叠故依然。风流文采徐杨并，所欠宾朋似往年。
雨中花慢·宴阙倚栏郊外
佚名（宋代）

宴阙倚栏郊外，乍别芳姿，醉登长陌。渐觉联绵离绪，淡薄秋色。宝马频嘶，寒蝉晚、正伤行客。念少年踪迹。风流声价，泪珠偷滴。从前与、酒朋花侣，镇赏画楼瑶席。今夜里、清风明月，水村山驿。往事悠悠似梦，新愁苒苒如织。断肠望极。重逢何处，暮云凝碧。
拙轩颂
黄庭坚（宋代）

觅巧了不可，得拙从何来。
打破沙盆一问，狂子因此眼开。
弄巧沙拙，为蛇画足。
何况头上安头，屋下盖屋。
毕竟巧者有余，拙者不足。
苏幕遮旧藏顾西梅长亭送别画扇，效红友体
张景祁（清代）

玉骢嘶，油壁待。情似连环，情似连环解。握手临歧分手快。

絮语丁宁，絮语丁宁再。

掩离觞，拈宝带。欲决归期，欲决归期改。梦里寻君何处在。

楼外青山，楼外青山外。
青春能几何 其一
赵孟坚（宋代）

青春能几何，青春能几何。苍髯绀发看成皤，亦有红颜嫩于花，绀风驰道属谁家。

可道光阴流电转，草上霜飞峭如剪。心如不知恍重见，心语不通惟见面。

重见面，愁转多。归来银烛炯长夜，叹息青春能几何。
树经火而殒今复荣茂
释居简（宋代）

无药医双树，扳枝忽再春。不随人换世，曾见寺归真。

雨露虽全节，风霜只半身。荣枯相倚伏，东海复扬尘。
再用晴窗气暖墨花春谢王胜之谏议惠金雀砚
邵雍（宋代）

砚名金雀世难伦，用报惭无天下珍。
国士有时偏雅处，晴窗气暖墨花春。
宿临湘赠诚之监县
许有壬（元代）

北风橹声乾，晚泊断矶下。云岫浮修蛾，霜生入平野。

鸿雁无处寻，落日不可画。重冈护岩邑，百里寄民社。

藉甚贤大夫，居然鲁恭化。丰年足粳稻，沃壤满桑柘。

我如无心云，底事劳候迓。烂醉得诗归，江山非传舍。
分韵赋散水花得盐字
张镃（宋代）

春皇游骑玉垂鞭，珠卷扬州十里帘。
一笑诗成休浪举，花如西子句无盐。
嘲牡丹
谢蕙（清代）

春风乍发露初滋，魏紫姚黄各一枝。莫倚阑干誇富贵，可知开落不多时。
寒食
夏竦（宋代）

夹城烟淡草霏霏，晋俗相传禁火时。
御苑梨繁花盛发，帝园桐嫩蕊初披。
尘微蹴踘人将散，雨细鞦韆索半垂。
游骑寻芳还斗酒，九门谣诵乐重熙。
新凉书怀
陆游（宋代）

邻曲今年又有年，垂髫戴白各欣然。
先输官庾无逋赋，共赛神欣有社钱。
退傅寄声情缜密，晦翁入梦语蝉聊。
灯前细与儿曹说，蠹简犹堪数世传。
偈颂二十四首
释智遇（宋代）

外阖不闭，跨天下而无蕲。
会得许你，升其堂入其室。
梅花十绝答石塘二林
刘克庄（宋代）

有香影处即追攀，岂必西湖水月间。
若问何人传此诀，后村翁授小孤山。
近以续筋丹并瓜瓠送珣禅师师有偈因和 其三
虞俦（宋代）

欲将何物供斋盂，惭愧初无乳与酥。灭尽世间颠倒想，元来烝鸭是烝壶。
题三余斋卷送钱掾还乡
程本立（明代）

白门送客日已斜，车马塞路风吹沙。金印何须大如斗，锦城不如早还家。

雨夜空庭惟木叶，雪晴深谷有梅花。三余斋中自足乐，闭门读书双鬓华。
前有尊酒行 其二
杨光溥（明代）

青轩几树桃花开，黄鹂啼处春风来。眼前况有一樽酒，何妨满泛黄金杯。

对酒欲高歌，照影心茫然，霜毛日月凋朱颜。呜呼流光欺人兮，胡为不满尘世之百年。

安得驾飞龙、乘紫烟，直与安期羡门万古长周旋。
次韵赵景贶春思且怀吴越山水
苏轼（宋代）

岁华来无穷，老眼久已静。
春风如系马，未动意先骋。
西湖忽破碎，鸟落鱼动镜。
萦城理枯渎，放闸起胶艇。
愿君营此乐，官事何时竟。
（清河西湖三闸，督君成之。
）思吴信偶然，出处付前定。
飘然不系舟，乘此无尽兴。
醉翁行乐处，草木皆可敬。
明朝游北渚，急扫黄叶径。
白酒真到齐，红裙已放郑。
（酒尚有香泉一壶，为乐全先生服，不作乐也。
）
朝云集句诗七言律诗 其九
孙蕡（明代）

万紫千红总是春，登临一度一思君。舞低杨柳楼心月，香湿梨思梦里云。

风景苍苍多少恨，阴虫切切不堪闻。思君今夜肠应断，书破羊欣白练裙。
记雪月之观
沈周（明代）

丁未之岁，冬暖无雪。戊申正月之三日始作，五日始霁。风寒冱而不消，至十日犹故在也。

是夜月出，月与雪争烂，坐纸窗下，觉明彻异尝。遂添衣起，登溪西小楼。楼临水，下皆虚澄，又四囿于雪，若涂银，若泼汞，腾光照人，骨肉相莹。月映清波间，树影滉弄，又若镜中见疏发，离离然可爱。寒浃肌肤，清人肺腑。

因凭栏楯上。仰而茫然，俯而恍然；呀而莫禁，眄而莫收；神与物融，人观两奇，盖天将致我于太素之乡，殆不可以笔画追状，文字敷说，以传信于不能从者。顾所得不亦多矣！

尚思天下名山川宜大乎此也，其雪与月当有神矣。我思挟之以飞遨八表，而返其怀。汗漫虽未易平，然老气衰飒，有不胜其冷者。乃浩歌下楼，夜已过二鼓矣。仍归窗间，兀坐若失。念平生此景亦不屡遇，而健忘日，寻改数日，则又荒荒不知其所云，因笔之。
西湖怀古
郑绍武（明代）

西湖长者忆苏公，烟景风流二妙同。天载一泓邀晚翠，人开千顷泛春风。

山空古寺湮秋草，日落荒堤锁暮虹。自古乾坤俱梦幻，剑铓何用割愁峰。
过苦竹岭二首 其二
李纲（宋代）

今日江湖境，双眸岭上明。山光随地好，秋气逼人清。

陇水初分处，云鸿欲别情。离群古来有，叹息未休兵。
龟堂偶题
陆游（宋代）

文章何物求渠力，诗亦安能使汝穷？春水一池花百本，此生未易报天公。